সকল সংগ্রাম, বিদ্রোহ, আন্দোলন এবং বিপ্লবে চট্টগ্রাম অগ্রণী ভূমিকা পালন করেছে। ভারতীয় উপমহাদেশে ব্রিটিশ শাসন-শোষণের নাগপাশ থেকে মুক্তির আন্দোলনে চট্টগ্রামের রয়েছে সাহসী ভূমিকা। এ আন্দোলনের প্রাণ পুরুষ সূর্য সেন কিংবা নারী জাতির অহংকার প্রীতিলতা-কল্পনা চট্টগ্রামকে বিপ্লব-তীর্থ হিসেবে পরিচিতি এনে দিয়েছেন। পাকিস্তানের সুদীর্ঘ শোষণ বিরোধী আন্দোলনে চট্টগ্রাম আপন ঐতিহ্য রক্ষা করেছে। প্রতিটি আন্দোলনে চট্টগ্রাম মুখর হয়ে উঠেছে। ১৯৭১ সালের অসহযোগ আন্দোলনে ঢাকার পাশাপাশি বীর চট্টলায় দেখা দেয় ব্যাপক আলোড়ন। মার্চের দ্বিতীয় ও তৃতীয় সপ্তাহে পাকিস্তানি অস্ত্র বোঝাই এমভি সোয়াতকে কেন্দ্র করে চট্টগ্রামে ব্যাপক বিক্ষোভ প্রদর্শিত হয়েছে। মার্চের মাঝামাঝি থেকে চট্টগ্রামের সাংস্কৃতিক অঙ্গন হয়েছে আরো অগ্রণী। লালদিঘি ময়দানে মুক্তিযুদ্ধভিত্তিক নাটক ‘এবারের সংগ্রাম’ মঞ্চস্থ হয়। পরে কয়েক হাজার মুক্তি পাগল লোকের উপস্থিতিতে প্যারেড গ্রাউন্ডে মঞ্চস্থ হয় ‘স্বাধীনতা সংগ্রাম’ নাটকটি। ‘চট্টগ্রাম বিশ্ববিদ্যালয় শিক্ষক সমিতি বঙ্গবন্ধুর আহ্বানে সাড়া দিয়ে ‘এবারের সংগ্রাম স্বাধীনতার সংগ্রাম’ এই প্রত্যয়কে ১৭ মার্চ থেকে লালদিঘির ময়দানে সপ্তাহব্যাপী এক কর্মসূচি পালন করে। প্রায় প্রতিদিন সভা আরম্ভ হওয়ার আগে বিশ্ববিদ্যালয়ের শিক্ষকদের নেতৃত্বে চট্টগ্রাম শহরের মুখ্য সড়কগুলোতে ট্রাক র‌্যালি অনুষ্ঠিত হতো-যেখানে অসহযোগের বাণী, স্বাধীনতার বাণী সম্বলিত প্ল্যাকার্ড প্রদর্শিত ও দেশাত্মবোধক গান পরিবেশিত হতো। লালদিঘীর সভাতে বিকেল ৫টা থেকে রাত ১০টা বিরতিহীনভাবে বক্তৃতা ও সাংস্কৃতিক কর্মকাণ্ড পরিচালিত হতো। যদিও লালদিঘীর এই সভাটি ছিল মুখ্যত চট্টগ্রাম বিশ্ববিদ্যালয় শিক্ষক সমিতি পরিচালিত, এই কর্মকাণ্ডে চট্টগ্রামের তৎকালীন বিশিষ্টজনেরা ও সংস্কৃতিকর্মীরা স্বতঃস্ফূর্তভাবে যোগ দিয়েছিলেন। এদের মধ্যে যাঁদের অবদান বিশেষভাবে স্মরণ করতে হয় তাঁরা হলেন চট্টগ্রাম বন্দর হাসপাতালের প্রধান চিকিৎসক, বিশিষ্ট ক্রীড়া সংগঠক ও সংস্কৃতিকর্মী ডা. কামাল এ খান, চট্টগ্রাম কলেজের অধ্যাপক, বিশিষ্ট নাট্যকার মমতাজ উদ্‌দীন, একই কলেজের ইংরেজির অধ্যাপক মোহাম্মদ রফিক প্রমুখ।…. ২৪ মার্চ চট্টগ্রাম বিশ্ববিদ্যালয় শিক্ষক সমিতি পরিচালিত এই সভাটি প্যারেড ময়দানে অর্থাৎ চট্টগ্রাম কলেজের মাঠে নিয়ে আসা হয়েছিল। সেদিন প্রধান বক্তা ছিলেন ড. এ আর মল্লিক।’ (চোখে দেখা ৭১’, পৃষ্ঠা ১৪-১৫)।